Με την κρινόμενη αίτηση ο αιτών διώκει να περιβληθεί τον Ελληνικό
εκτελεστήριο τύπο η από 5-7-1994 εκτελεστή απόφαση επιδίκασης
δικαστικών εξόδων του Πρωτοδικείου του Μονάχου Ι, με κωδικό αριθμό
26 0 11234/89, με την οποία καταδικάσθηκε η ανώνυμη εταιρία με την
επωνυμία «READYCOT A.E.», που εδρεύει στη Θεσσαλονίκη, να καταβάλει
σ’ αυτόν το ποσό των 7.066,29 Γερμανικών Μάρκων, νομιμότοκα από
23-2-1994, με ετήσιο επιτόκιο 4% και η οποία αποτελεί εκτελεστό τίτλο
στη Γερμανία (προσωρινά εκτελεστή απόφαση).
Η αίτηση αρμόδια εισάγεται για να συζητηθεί ενώπιον αυτού του
Δικαστηρίου, στη δικαστική περιφέρεια του οποίου βρίσκεται η κατοικία της
οφειλέτριας. Δικάζεται σύμφωνα με το άρθρο 905 παρ. 4 του ΚΠολΔ κατά
τη διαδικασία που προβλέπουν οι διατάξεις των άρθρων 740 έως 781 του
ίδιου Κώδικα (βλ. Κεραμέα, Κρεμλή, Ταγαρά η Σύμβαση των Βρυξελών,
1989, άρθρα 32 αριθ. 1, 33 αριθ. 1) και είναι νόμιμη. Στηρίζεται στις
διατάξεις των άρθρων 1 παρ. 1, 25 και 32 έως 48 της σύμβασης για τη
διεθνή δικαιοδοσία και την εκτέλεση αποφάσεων σε αστικές και εμπορικές
υποθέσεις, η οποία κυρώθηκε με το Ν. 1814/1988 και ισχύει από 1ης
Απριλίου 1989 (βλ. τη σχετική από 20.2/3-3-1989 ανακοίνωση του
Υπουργείου Εξωτερικών, ΚΝοΒ 1989 σελ. 225).
Πρέπει, επομένως, να ερευνηθεί περαιτέρω κατ΄ ουσία, δεδομένου ότι
ο αλλοδαπός αιτών έχει νόμιμα διορίσει αντίκλητό του την Δικηγόρο
Θεσσαλονίκης Μαρία Κουκουδέα, κάτοικο Θεσσαλονίκης (οδός Κομνηνών
αριθμός 14), σύμφωνα με τη διάταξη του άρθρου 33 εδ. β΄ της ιδίας
σύμβασης).
Από την εκτίμηση των εγγράφων που επισυνάπτονται στην υπό κρίση
αίτηση και αναφέρονται στις διατάξεις των άρθρων 46 και 47 της
σύμβασης, αποδεικνύονται τα ακόλουθα: Επί τη βάσει της προσωρινά
εκτελεστής οριστικής απόφασης του Εφετείου Μονάχου, με κωδικό αριθμό
13 U.2068/92, η οποία δημοσιεύθηκε στις 8-2-1994 και έκρινε αστική
απαίτηση, εκδόθηκε η απόφαση επιδίκασης δικαστικών εξόδων του
Πρωτοδικείου του Μονάχου Ι, με κωδικό αριθμό 26 Ο 11234/89/5.7.94.
Με την προαναφερομένη τελευταία απόφαση, η εδρεύουσα στη
Θεσσαλονίκη ανώνυμη εταιρία με την επωνυμία «READYCOT A.E.»
καταδικάσθηκε στην καταβολή δικαστικής δαπάνης προς τον αιτούντα,
ποσού 7.066,29 Γερμανικών Μάρκων, νομιμότοκα από 23.2.1994, με
ετήσιο επιτόκιο 4%. Από την προσκομιζόμενη και επικαλούμενη από τον
αιτούνται επίσημη μετάφραση στην Ελληνική της εν λόγω απόφασης
προκύπτει ότι πρόκειται για απόφαση καθορισμού Δικαστικής δαπάνης, η
οποία είναι εκτελεστή στον τόπο έκδοσής της (Γερμανία).
Εξάλλου, όπως προκύπτει από το με ημερομηνία 29-11-1995 πιστοποιητικό
του Γραμματέα του παρόντος Δικαστηρίου, δεν έχει εκδοθεί απόφαση
ημεδαπού δικαστηρίου επί διαφοράς μεταξύ των ιδίων διαδίκων. Επίσης,
από τις προσκομιζόμενες και επικαλούμενες επίσημες μεταφράσεις
στην Ελληνική της επίδικης απόφασης δικαστικών εξόδων και της
προαναφερθείσας Εφετειακής, με αριθμό 13 U 2068/92, προκύπτει ότι η
οφειλέτρια εταιρία «Ρέντικοτ (READUCOT) AE» υπήρξε ενάγουσα στην
πρωτόδικη δίκη, παρέστη στην κατ’ έφεση δίκη δια του πληρεξουσίου της
Δικηγόρου και επί πλέον της επιδόθηκε στις 19-7-1994, με επιμέλεια του
Δικαστηρίου Μονάχου, η επίδικη.
Επομένως, δεν έχει στερηθεί του δικαιώματος υπερασπίσεώς της ούτε στην
πρωτόδικη, ούτε στην κατ’ έφεση δίκη, η δε επίδικη απόφαση επιδικάσεως
δικαστικών εξόδων της έχει επιδοθεί κανονικά. Περαιτέρω, η αναγνώριση
της απόφασης αυτής δεν αντίκειται στην ημεδαπή δημόσια τάξη και
γενικά δεν έρχεται σε αντίθεση με τις διατάξεις των άρθρων 27 παρ. 4,
28 εδ.α΄ και 59 της σύμβασης. Κατ’ ακολουθία, εφόσον συντρέχουν οι
προϋποθέσεις που θέτει η προαναφερόμενη σύμβαση, πρέπει η αίτηση να
γίνει δεκτή ως βάσιμη και κατ’ ουσία.
ΓΙΑ ΤΟΥΣ ΛΟΓΟΥΣ ΑΥΤΟΥΣ
ΔΕΧΕΤΑΙ την αίτηση.
ΚΗΡΥΣΣΕΙ ΕΚΤΕΛΕΣΤΗ στην Ελλάδα την από 5-7-1994 εκτελεστή
απόφαση επιδίκασης δικαστικών εξόδων του Πρωτοδικείου του Μονάχου Ι,
με κωδικό αριθμό 26 0 11234/89.